ಮಲ್ಲಿಗೆ ಕೃಷಿ ಮೂಲಕ ಶಾಲೆಯ ಶಿಕ್ಷಕರಿಗೆ ಸಂಭಾವನೆ ಮುಚ್ಚುವ ಹಂತದಲ್ಲಿದ್ದ ಶಾಲೆಯ ಉಳಿಸಿದ ಮಲ್ಲಿಗೆ ತೋಟ! ಪುತ್ತೂರು ಸರಕಾರಿ ಅನುದಾನ, ಶಿಕ್ಷಕರ ಕೊರತೆ ಮೊದಲಾದ ಕಾರಣಗಳಿಂದಾಗಿ ಇಂದು ಬಹುತೇಕ ಸರಕಾರಿ ಶಾಲೆಗಳು ಮುಚ್ಚುವ ಸ್ಥಿತಿಯಲ್ಲಿದ್ದರೆ, ಇನ್ನು ಕೆಲವು ಶಾಲೆಗಳಲ್ಲಿ ಮಕ್ಕಳ ಸಂಖ್ಯೆ ಗಣನೀಯವಾಗಿ ಇಳಿಮುಖವಾಗುತ್ತಿದೆ. ಆದರೆ ಇಲ್ಲೊಂದು ಸರಕಾರಿ ಶಾಲೆಯಲ್ಲಿ ವರ್ಷದಿಂದ ವರ್ಷಕ್ಕೆ ವಿದ್ಯಾರ್ಥಿಗಳ ಸಂಖ್ಯೆ ಹೆಚ್ಚಾಗುತ್ತಿದೆ. ಮಕ್ಕಳ ಸಂಖ್ಯೆ ಹೆಚ್ಚಾಗಿ ಶಿಕ್ಷಕರ ಕೊರತೆ ಕಾಡಿದಾಗ ಈ ಶಾಲೆಯ ಶಾಲಾಭಿವೃದ್ಧಿ ಸಮಿತಿ ಗೌರವ ಶಿಕ್ಷಕಿಯರನ್ನೂ ನೇಮಕ ಮಾಡಿ ಶಾಲೆ ಉಳಿಸುವ ಪ್ರಯತ್ನ ನಡೆಸಿದೆ. ಗೌರವ ಶಿಕ್ಷಕಿಯರಿಗೆ ಸಂಬಳ ನೀಡಲು ಶಾಲಾ ತೋಟದಲ್ಲಿ ಬೆಳೆಸಿದ ಮಲ್ಲಿಗೆ ಹೂಗಳು ಸಹಕಾರಿಯಾಗುತ್ತಿದೆ. ಶಾಲೆಯಲ್ಲಿ ಬೆಳೆಸಿದ ಮಲ್ಲಿಗೆ ಕೃಷಿ ಇದೀಗ ಈ ಶಾಲೆಯ ಉದ್ಧಾರಕ್ಕೂ ಮುಖ್ಯ ಕಾರಣವೂ ಆಗಿದೆ. ಹೌದು, ಇದು ದಕ್ಷಿಣಕನ್ನಡ ಜಿಲ್ಲೆಯ ಬಂಟ್ವಾಳ ತಾಲೂಕಿನ ಕುಳ ಗ್ರಾಮದ ಓಜಲ ಸರಕಾರಿ ಹಿರಿಯ ಪ್ರಾಥಮಿಕ ಶಾಲೆ. ಅತ್ಯಂತ ಕುಗ್ರಾಮ ಪ್ರದೇಶದಲ್ಲಿರುವ ಈ ಶಾಲೆ ಇದೀಗ ಯಾವುದೇ ಸರಕಾರಿ ಶಾಲೆಗೂ ಕಡಿಮೆಯಿಲ್ಲ ಎನ್ನುವ ರೀತಿಯಲ್ಲಿ ಬೆಳೆದು ನಿಂತಿದೆ. ಹೌದು ಶಾಲೆಯ ಈ ರೀತಿಯ ಬೆಳವಣಿಗೆಗೆ ಕಾರಣವಾಗಿದ್ದು, ಈ ಶಾಲೆಯ ತೋಟದಲ್ಲಿರುವ ಮಲ್ಲಿಗೆ ಹೂವುಗಳು. ಹನ್ನೆರಡು ವರ್ಷಗಳ ಹಿಂದೆ ಕೇವಲ 7 ಮಕ್ಕಳನ್ನು ಹೊಂದಿ ಮುಚ್ಚುವ ಹಂತದಲ್ಲಿದ್ದ ಈ ಶಾಲೆಯನ್ನು ಮತ್ತೆ ಉಳಿಸುವಲ್ಲಿ ಇಲ್ಲಿನ ಶಾಲಾಭಿವೃದ್ಧಿ ಸಮಿತಿ ಹಾಗೂ ಶಿಕ್ಷಕರ ಪಾತ್ರ ಪ್ರಮುಖವಾಗಿತ್ತು. 7 ರಿಂದ 14, 14 ರಿಂದ 28 ಹೀಗೆ ಶಾಲಾಭಿವೃದ್ಧಿ ಸಮಿತಿ ಹಾಗೂ ಶಿಕ್ಷಕರ ನಿರಂತರ ಶ್ರಮದ ಫಲವಾಗಿ ಇದೀಗ ಈ ಶಾಲೆಯಲ್ಲಿ ಮಕ್ಕಳ ಸಂಖ್ಯೆ 80 ದಾಟಿದೆ. ಮಕ್ಕಳು ಜಾಸ್ತಿಯಾದಂತೆ , ಶಿಕ್ಷಕರ ನೇಮಕದ ಅನಿವಾರ್ಯತೆ ಇರುವುದು ಸಾಮಾನ್ಯವೂ ಆಗಿದೆ. ಆದರೆ ಈ ಶಾಲೆಯಲ್ಲಿ ಸರಕಾರದಿಂದ ನೇಮಕವಾಗಿ ಕೇವಲ ಇಬ್ಬರೇ ಶಿಕ್ಷಕಿಯರಿದ್ದ ಕಾರಣ ಹೆಚ್ಚುವರಿ ಶಿಕ್ಷಕರನ್ನು ನೀಡಲು ಇಲಾಖೆಯ ನಿರಾಸಕ್ತಿಯನ್ನು ಮನಗಂಡ ಶಾಲಾಭಿವೃದ್ಧಿ ಸಮಿತಿ ಗೌರವ ಶಿಕ್ಷಕರ ನೇಮಕಕ್ಕೆ ಮುಂದಾಗಿತ್ತು. ಆದರೆ ಈ ಶಿಕ್ಷಕರಿಗೆ ಸಂಬಳ ಒದಗಿಸುವ ಮೂಲ ಹುಡುಕುತ್ತಿದ್ದಾಗಿ ಇವರಿಗೆ ಆಧಾರವಾಗಿದ್ದು, ಇದೇ ಮಲ್ಲಿಗೆ ಹೂಗಳು.2013 ರಲ್ಲಿ ಶಾಲಾಭಿವೃದ್ಧಿ ಸಮಿತಿಯ ಸದಸ್ಯರೂ, ಧರ್ಮಸ್ಥಳ ಗ್ರಾಮಾಭಿವೃದ್ಧಿ ಯೋಜನೆಯಲ್ಲಿ ತೊಡಗಿಸಿಕೊಂಡು ದಯಾನಂದ್ ಎಂಬವರು ಶಾಲೆಯ ತೋಟದಲ್ಲಿ ಹತ್ತು ಮಲ್ಲಿಗೆ ಗಿಡಗಳನ್ನು ತಂದು ನೆಟ್ಟಿದ್ದರು. ಗಿಡಗಳ ಆರೈಕೆಯ ಜೊತೆಗೆ ಗಿಡಗಳಿಗೆ ಬೇಕಾದ ಗೊಬ್ಬರವನ್ನು ಪೂರೈಸುವ ಕಾರ್ಯವನ್ನು ಪೋಷಕರೇ ನಡೆಸಿದ ಪರಿಣಾಮ ಎಲ್ಲಾ ಗಿಡಗಳಲ್ಲಿ ಸೊಂಪಾಗಿ ಅರಳಿದ ಮಲ್ಲಿಗೆಯನ್ನು ಒಟ್ಟು ಸೇರಿಸಿದಾಗ ದೊಡ್ಡ ಮೊತ್ತವೇ ಶಾಲೆಯ ಕೈ ಸೇರಿತ್ತು. ಆ ಬಳಿಕ ಮತ್ತಷ್ಟು ಮಲ್ಲಿಗೆ ಗಿಡಗಳನ್ನು ನೆಟ್ಟು, ಇದೀಗ 30 ಮಲ್ಲಿಗೆ ಬುಡಗಳನ್ನು ಹೊಂದಿರುವ ಈ ಶಾಲೆ ವಾರ್ಷಿಕ ಸರಾಸರಿ 40 ರಿಂದ 45 ಸಾವಿರ ರೂಪಾಯಿಗಳ ಆದಾಯವನ್ನು ಪಡೆಯುತ್ತಿದೆ. ಇದೇ ಆದಾಯದ ಲೆಕ್ಕಾಚಾರದಲ್ಲಿ ಶಾಲೆಗೆ ಇಬ್ಬರು ಗೌರವ ಶಿಕ್ಷಕರನ್ನು ನೇಮಕ ಮಾಡಿದ ಶಾಲಾಭಿವೃದ್ಧಿ ಸಮಿತಿ ಮಲ್ಲಿಗೆಯ ಮಾರಾಟದಿಂದ ಬಂದ ಹಣದಲ್ಲೇ ಈ ಶಿಕ್ಷಕರಿಗೆ ಸಂಬಳವನ್ನು ನೀಡಲು ಪ್ರಾರಂಭಿಸಿತ್ತು.ಈ ವರ್ಷ ಮತ್ತೊಬ್ಬರು ಗೌರವ ಶಿಕ್ಷಕಿಯನ್ನು ನೇಮಕ ಮಾಡಿಕೊಂಡು ಮೂವರು ಗೌರವ ಶಿಕ್ಷಕಿಯರಿಗೆ ಮಲ್ಲಿಗೆಯ ಮಾರಾಟದಿಂದ ಬಂದ ಹಣದಲ್ಲೇ ಸಂಬಳವನ್ನು ನೀಡುತ್ತಿದೆ. ಮಲ್ಲಿಗೆಯ ಹಣ ಕಡಿಮೆಯಾದ ಸಂದರ್ಭದಲ್ಲಿ ಪೋಷಕರು ಹಾಗೂ ಶಾಲೆಯಲ್ಲಿ ಕಾರ್ಯನಿರ್ವಹಿಸುತ್ತಿರುವ ಸರಕಾರಿ ಶಿಕ್ಷಕರು ಸೇರಿ ಗೌರವ ಶಿಕ್ಷಕಿಯರಿಗೆ ಸಂಬಳವನ್ನು ನೀಡುತ್ತಿದ್ದಾರೆ ಎನ್ನುತ್ತಾರೆ ಶಾಲೆಯ ಮುಖ್ಯ ಶಿಕ್ಷಕಿ ವಿಲ್ಮಾ ಸಿಕ್ವೇರಾ.ಅತ್ಯಂತ ಕುಗ್ರಾಮದಲ್ಲಿರುವ ಈ ಶಾಲೆಯಲ್ಲಿ ಇಂಥ ವ್ಯವಸ್ಥೆಗಳನ್ನು ಕಲ್ಪಿಸುತ್ತಿರುವ ಶಾಲಾಭಿವೃದ್ಧಿ ಸಮಿತಿಯು ಶಾಲೆಯ ಇತರ ಅಭಿವೃದ್ಧಿಗೂ ನಿರಂತರವಾಗಿ ಪ್ರಯತ್ನಿಸುತ್ತಿದೆ. ಈಗಾಗಲೇ ದಾನಿಗಳ ಸಹಕಾರದಿಂದ ಹೆಚ್ಚುವರಿ ತರಗತಿ ಕೊಠಡಿ, ಶಾಲೆಯ ಛಾವಣಿಯ ದುರಸ್ತಿ, ಶೌಚಾಲಯ ಹೀಗೆ ಎಲ್ಲಾ ವ್ಯವಸ್ಥೆಗಳನ್ನು ಮಾಡಿಕೊಂಡಿರುವ ಇಲ್ಲಿನ ಪೋಷಕರು ಹಾಗೂ ಶಿಕ್ಷಕರು ಇದೀಗ ಶಾಲೆಯಲ್ಲಿ ಮತ್ತಷ್ಟು ಮೇಲ್ದರ್ಜೆಗೇರಿಸುವ ಅಭಿಲಾಷೆಯಲ್ಲಿದ್ದಾರೆ. ವರ್ಷದಿಂದ ವರ್ಷಕ್ಕೆ ಈ ಶಾಲೆಗೆ ಮಕ್ಕಳ ಸೇರ್ಪಡೆಯ ಸಂಖ್ಯೆ ಜಾಸ್ತಿಯಾಗುತ್ತಿದ್ದು, ಹೆಚ್ಚುವರಿ ಕಟ್ಟಡದ ಅನಿವಾರ್ಯತೆಯೂ ಈ ಶಾಲೆಗಿದೆ. ಸರಕಾರದಿಂದ ಅನುದಾನದ ಕೊರತೆಯಿರುವ ಕಾರಣಕ್ಕಾಗಿ ಇದೀಗ ದಾನಿಗಳ ಸಹಾಯಕ್ಕಾಗಿ ಈ ಶಾಲೆ ಹಾತೊರೆಯುತ್ತಿದೆ. ಅನೇಕರು ಶಾಲೆಯ ಹೆಸರಿನಲ್ಲಿ ಪ್ರಚಾರ, ದೊಡ್ಡ ಸಾಧನೆ ಮಾಡಿದ್ದಾಗಿ ಬಿಂಬಿಸಿಕೊಳ್ಳುವ ಇಂದಿನ ಶಿಕ್ಷಣ ವ್ಯವಸ್ಥೆಯ ತೆವಲಿನ ನಡುವೆ ನಿಜವಾಗಿ ಪ್ರಾಮಾಣಿಕ ಸಾಧನೆ ಮಾಡಿ ತೆರೆಮರೆಯಲ್ಲೇ ಇಲ್ಲಿನ ಶಾಲಾಭಿವೃದ್ಧಿ ಸಮಿತಿ ಹಾಗೂ ಶಾಲಾ ಸಿಬ್ಬಂದಿಗಳು ತಮ್ಮ ಕಾರ್ಯ ನಿರ್ವಹಿಸುತ್ತಿರುವುದು ನಿಜಕ್ಕೂ ಶ್ಲಾಘನೀಯ ವಿಚಾರವಾಗಿದೆ.